Grønlands hovedstad, Nuuk, er lukket ned, efter at der er konstateret to tilfælde af coronasmitte i byen.

- Nuuk lukker ned klokken 16, lød det fra formand for Naalakkersuisut Kim Kielsen på et pressemøde tidligere i dag.

Det betyder, at alle butikker, diskoteker, barer, idrætsfaciliteter, frisører, tandlæger og meget mere er lukket. Dagligvarebutikker og apoteker er undtaget.

Lukningen varer indtil videre i tre uger. Også institutioner og skoler er ligesom i Danmark blevet lukket.

Jeg har set taxichauffører med mundbind og buschauffører med handsker på. Fie Hansen, forstander i Nuuk

Samtidig er alle passagerrejser både med fly og skib fra Nuuk indstillet.

- Vi taler ikke længere om en høflig opfordring, om ikke at rejse ud af Nuuk. Det er et forbud. Man må gerne tage ud i sin båd og gå på jagt, men man skal komme tilbage til Nuuk, siger politimester Bjørn Tegner Bay ifølge KNR.

Det gælder dog ikke forsyninger med gods og fødevarer, ligesom at nødtransporter, medicin og testudstyr stadig vil kunne komme ind og ud af byen.

De eneste andre gyldige grunde til at forlade Nuuk er for at gå på rypejagt eller på fisketur, men jægere og fiskere skal vende direkte hjem til byen og må ikke tage andre steder hen.

Befinder man sig i Nuuk i øjeblikket vil det dermed være umuligt at forlade Grønland, fordi ruteflyet mellem Nuuk og Kangerlussuaq, hvor flyet til København flyver fra, også er stoppet med at flyve.

Fra fredag stopper alle flyvninger med Air Greenland også fra Kangerlussuaq.

Trafikken var allerede tyndet ud

Fie Hansen er forstander på døgninstitutionen Angerlarsimaffik Aja i Nuuk.

Fordi institutionen skal forblive åben, får lukningen ikke direkte konsekvenser for hendes arbejde.

- Jeg skal stadig på arbejde. Jeg har en døgninstitution, så vi kan ikke lukke, så min hverdag vil ligne sig selv. Gå på arbejde og forholde mig rimeligt roligt hjemme, fortæller Fie Hansen.

Vi har ikke nogen epidemi, men vi laver disse tiltag for at forebygge, at det sker. Landslæge Henrik L. Hansen

Men der er ingen tvivl om, at tingene vil ændre sig og allerede har ændret sig i hovedstaden.

- Der er en masse ting man ikke kan, fitnesscenteret og svømmehallen har været lukket ned, så vi har mærket det.